b'\n_START_ARTICLE_\nGruntov\xc4\x8dani\n_START_SECTION_\nSinopsis\n_START_PARAGRAPH_\nMikrokozmos ruralne sredine Podravine, Kre\xc5\xa1o Golik je snimio po Kerstnerovu scenariju. Mladen Kerstner je u taj scenarij ulo\xc5\xbeio nekoliko godina \xc5\xbeivota, bilje\xc5\xbee\xc4\x87i po seoskim birtijama dogodov\xc5\xa1tine razli\xc4\x8ditih "likova" koji tvore okosnicu dru\xc5\xa1tvenog \xc5\xbeivota u malim panonskim selima. Nezaboravni likovi Cinobera, Presvetlog, Martina birta\xc5\xa1a ili Besnog i danas su dio pop-folklora i narodnog \xc5\xbeivota u Podravini, ali isto tako i u Me\xc4\x91imurju, pa i drugim \xc5\xbeupanijama uz Dravu._NEWLINE_10 epizoda prikazuje 10 pri\xc4\x8da u \xc4\x8dijem je sredi\xc5\xa1tu lik Dudek (glumi ga Martin Sagner), sa svojim brigama koje proizlaze iz njegova habitusa naiv\xc4\x8dine, po\xc5\xa1tenja\xc4\x8dine, malog seoskog \xc4\x8dovjeka._NEWLINE_S obzirom na kultni status ove serije, \xc4\x8dudi \xc5\xa1to u hrvatskoj kulturi ne postoji objavljena barem monografija o Gruntov\xc4\x8danima, ili web-site, npr. www.gruntovec.net. No, ta \xc4\x8dinjenica manje \xc4\x8dudi kad se zna da u naselju Sigetec kod Peteranca (gdje je serija uglavnom snimana), nema ni jedne table ili drugog obilje\xc5\xbeja koje bi upu\xc4\x87ivalo na tu va\xc5\xbenu \xc4\x8dinjenicu. Mladen Kerstner je objavio tek nekoliko knjiga, ali je zato ostavio duboki trag u kulturi Hrvatske.\n_START_SECTION_\nPrva pri\xc4\x8da: Bo\xc5\xbeja vola\n_START_PARAGRAPH_\nGruntov\xc4\x8dani uvode gledatelje u svijet podravskog sela u kojem raslojavanje uvjetovano dru\xc5\xa1tveno-gospodarskim prilikama dovodi do brojnih egzistencijalnih problema njegovih stanovnika. Blagim humorom koji \xc4\x8desto prikriva gor\xc4\x8dinu ni\xc5\xbeu se vjerodostojni likovi i situacije u kojima autor Mladen Kerstner na sebi svojstven na\xc4\x8din ponire u du\xc5\xa1u podravskog \xc4\x8dovjeka. Junak serije, Dudek, nema nikakvog stalnog zaposlenja. Tu i tamo ispoma\xc5\xbee suseljanima, ali uvijek izvu\xc4\x8de kra\xc4\x87i kraj. Tako \xc4\x87e mu se i sada dogoditi. On je naime u procijepu - poma\xc5\xbee Cinoberu kod popravka krova, ali istodobno se prihva\xc4\x87a du\xc5\xbenosti raketara u selu. Dakako da \xc4\x87e kraj prve epizode prote\xc4\x87i u sna\xc5\xbenoj oluji s gradom koja \xc4\x87e na\xc5\xa1em Dudeku izbiti posao raketarstva iz ruke\n_START_SECTION_\nDruga pri\xc4\x8da: Jelen\n_START_PARAGRAPH_\nDudek i njegova supruga Rega sumnjaju da im jeleni uni\xc5\xa1tavaju plodinu. Komisija za procjenu \xc5\xa1tete obi\xc5\xa1la je njihovo imanje i nije povjerovala da je doista rije\xc4\x8d o jelenima. Dudek je, me\xc4\x91utim, u seoskoj kr\xc4\x8dmi saznao kako se love jeleni: iskopa se jama u zemlji, prekrije granjem i opona\xc5\xa1a njihov zov. Tako zaista uspije uloviti jelena \xc5\xa1teto\xc4\x8dinu, ali prave nevolje tek po\xc4\x8dinju. U igru se umije\xc5\xa1aju, svatko sa svojom ra\xc4\x8dunicom, lovnik i direktor mjesnog kombinata. Oni \xc4\x87e Dudekovog jelena lijepo izlo\xc5\xbeiti ni\xc5\xa1anu pu\xc5\xa1ke direktora banke, koji \xc4\x87e se tako udobrovojiti da odobri kredit mjesnom kombina. Medjutim dudek pu\xc5\xa1ta jelena na svoju odgovornost ne mariv\xc5\xa1i za posljedice.\n_START_SECTION_\nTre\xc4\x87a pri\xc4\x8da: Babica su nakanili hmreti\n_START_PARAGRAPH_\nU Gruntovcu se ukida \xc5\xa1kolska nastava te \xc5\xa1kola ostaje prazna i neiskori\xc5\xa1tena. Javljaju se interesenti: mladi bi da se tu izgradi nogometno igrali\xc5\xa1te, Cinober bi otvorio unosnu kr\xc4\x8dmu (u koju bi upregao Dudeka), dok Presvetli sanja o groblju koje Gruntovec nema ve\xc4\x87 pokojnike pokapa u obli\xc5\xbenjem Hrastovcu. Kao kruna pomame oko diobe i budu\xc4\x87nosti \xc5\xa1kolskoga prostora i imanja pro\xc4\x8duje se da Babica, starica koja \xc5\xbeivi kod Kataleni\xc4\x87evih, umire. Sada se Presvetli i Cinober, iako dosad zava\xc4\x91eni, udru\xc5\xbeuju i kuju novi plan u kojem je sredi\xc5\xa1nja osoba Babica. U klju\xc4\x8dnom trenutku Babica "o\xc5\xbeivi", to jest "predomisli se": sama priznaje da je bolje da nitko i nigdje ne umire. A time onda padaju u vodu i svi pokrenuti ne\xc4\x8disti poslovi.\n_START_SECTION_\n\xc4\x8cetvrta pri\xc4\x8da: Zlatna jajca\n_START_PARAGRAPH_\nU \xc4\x8detvrtoj epizodi vidjet \xc4\x87emo \xc5\xa1to se sve doga\xc4\x91a kad Cinober poku\xc5\xa1ava Dudeka pretvoriti u naivnog slikara - ne zato \xc5\xa1to u njemu vidi talent, nego zbog toga \xc5\xa1to je nanju\xc5\xa1io \xc5\xa1ansu za zgrtanje novca.\n_START_SECTION_\nPeta pri\xc4\x8da: Ovce idu\n_START_PARAGRAPH_\nSasvim slu\xc4\x8dajno Dudek zamijeti kako se njihovom selu i seoskim imanjima pribli\xc5\xbeavaju stada ovaca na ispa\xc5\xa1i. Dudek je dignuo uzbunu i uskoro je Gruntovec na nogama. Pristi\xc5\xbee i policija jer se stvari zapetljavaju. Kolovo\xc4\x91e su ne\xc4\x8distih poslova oko pastira i njihovih stada i opet Presvetli i Cinober, a onaj koji \xc4\x87e ostati kratkih rukava bit \xc4\x87e, dakako, Dudek. Pa dok selo na kraju u\xc5\xbeiva u pe\xc4\x8denoj janjetini, Dudeka i Regu zapale su samo kosti.\n_START_SECTION_\n\xc5\xa0esta pri\xc4\x8da: \xc5\xa0\xc4\x8dukin berek\n_START_PARAGRAPH_\nTr\xc5\xbei\xc5\xa1te tra\xc5\xbei goleme koli\xc4\x8dine trstike, a Gruntovec ionako le\xc5\xbei pokraj dravskog \xc5\xa1a\xc5\xa1a i trstike, pa nije \xc4\x8dudo da \xc4\x87e cijelo selo po\xc5\xbeuriti preko no\xc4\x87i u tzv. trsti\xc4\x8dare. Cinober \xc4\x87e nagovoriti Dudeka da mu proda dio posjeda na Dravi, \xc5\xa1to \xc4\x87e Dudek i u\xc4\x8diniti, jer su Kataleni\xc4\x87evi u te\xc5\xa1kom materijalnom stanju. Ali za taj isti posjed zapet \xc4\x87e i oko Presvetloga. On nudi Kataleni\xc4\x87ima dvostruko vi\xc5\xa1e nego Cinober. Ali ovi odbijaju, jer "re\xc4\x8d je re\xc4\x8d". Epizoda zavr\xc5\xa1ava pravim ratom izme\xc4\x91u Presvetlog i Kataleni\xc4\x87evih, ali ono najgore tek dolazi - u sljede\xc4\x87oj epizodi.\n_START_SECTION_\nSedma pri\xc4\x8da: Kompanjoni\n_START_PARAGRAPH_\nCinober je razmahao posao s trstikom, a Dudek mu uvelike poma\xc5\xbee, rade\xc4\x87i za strojem za pletenje trstike. Iako \xc5\xa1krto, ne\xc5\xa1to novca od Cinobera ipak pristi\xc5\xbee i Dudek "raste", \xc4\x8dasti i sanjari. Ali do prave i potpune isplate nikad ne dolazi: Cinober lukavo oklijeva, Rega prijeti sudom. Jezi\xc4\x8dac na vagi sre\xc4\x87e okrenuo se sad u korist Presvetloga koji je po\xc5\xa1ao u Baranju po trstiku. Dudek je i opet nasamaren i praznih d\xc5\xbeepova.\n_START_SECTION_\nOsma pri\xc4\x8da: \xc5\xbdufka \xc4\x8du\xc4\x8da\n_START_PARAGRAPH_\nBijesan i ljubomoran na Presvetlog, Cinober uspijeva dobiti pismo adresirano na Presvetlog. Dakako, rije\xc4\x8d je o poslovnom pismu iz kojeg Cinober sazna kako u selo upravo sti\xc5\xbee poslovni partner za kupnju trstike, me\xc4\x91utim, tog poslovnog partnera zamijene s nekim drugim, pa se stvar dodatno zakomplicira.\n_START_SECTION_\nDeveta pri\xc4\x8da: Na probi\n_START_PARAGRAPH_\nSre\xc4\x87a \xc4\x87e se vjerojatno ipak nasmije\xc5\xa1iti na\xc5\xa1em Dudeku: polazi mu za rukom da se pojavi kao najozbiljniji kandidat za mjesto pomo\xc4\x87nog skladi\xc5\xa1tara u spremi\xc5\xa1tu mjesne \xc5\xbeeljezni\xc4\x8dke postaje u Srednjacima. Svoj probni rok shva\xc4\x87a Dudek, na \xc5\xbealost, i previ\xc5\xa1e savjesno. A kad posve zadovolji ispitnu probu i pretpostavljene, pojavit \xc4\x87e se tzv. vi\xc5\xa1a sila.\n_START_SECTION_\nDeseta pri\xc4\x8da: Ostajte ovdje\n_START_PARAGRAPH_\nKataleni\xc4\x87evi su doznali kako se jedan njihov ro\xc4\x91ak obogatio u SR Njema\xc4\x8dkoj. Rega \xc4\x8dini sve da i Dudek po\xc4\x91e tamo k njemu, kad mu ovdje vi\xc5\xa1e nema mjesta pod suncem. Odjednom svi postaju ljubazni prema Dudeku, jer od njega o\xc4\x8dekuju protuusluge u Njema\xc4\x8dkoj! Odr\xc5\xbeava se i priredba mjesnih dramskih amatera pod simboli\xc4\x8dnim naslovom "Ostajte ovdje".'